Tukuy sonqo ruwarqanku Brasilpi | Yachaqana\nTorremanta Qhawaj (Congregacionpaj) | Octubre de 2012\nKAY QALLUPI LEEY Afrikáans Albanés Alemán Amárico Armenio Becol Birmano Búlgaro Cebuano Checo Chichewa Chino cantonés (simplificado) Chino cantonés (tradicional) Chino mandarín (simplificado) Chino mandarín (tradicional) Chitonga Cingalés Coreano Criollo haitiano Croata Danés Endebele Endonga Eslovaco Esloveno Español Estonio Ewé Finlandés Francés Ga Georgiano Griego Hiligaynon Holandés Húngaro Ibo Ilocano Indonesio Inglés Italiano Japonés Kikongo Kiniaruanda Kirguís Kwangalí Kwanyama Letón Lingala Lituano Luo Malayo Malgache Maya Noruego Oromo Osético Pangasinán Persa Polaco Portugués de Brasil Quechua (Ayacucho) Quechua (Bolivia) Rarotongués Rumano Ruso Samoano Sepedi Serbio Sesoto de Lesoto Shona Silozi Sranangtongo Suajili Suati Sueco Tagalo Tai Tetun Dili Tshiluba Tsonga Tsotsil Tsuana Turco Twi Tártaro Ucraniano Vendal Vietnamita Waray-Waray Xhosa Zulú Árabe\nTukuy sonqo ruwarqanku Brasilpi\nKAY watasllaraj Rúbia (1) sutiyoj hermana, pichus 30 watasniyojña, Brasilpa uranejninman Sandrata (2) waturej rerqa, pichus juchʼuy qotuchakuypi precursora jina sirvisharqa. Rubiaqa waturishaspa, uj imata rikusqanrayku tʼukushaj qhepakorqa, chaytaj kausayninta tijracherqa. ¿Imataj karqa? Pay willariwasun.\n“¡MANA CREENAYPAJ JINA KARQA!”\n“Sandraqa uj warmej wasinman pusawarqa, pimanchus Bibliamanta yachachishasqa. Yachachishajtiykoqa chay warmi Sandraman jinata nerqa: ‘Llankʼayniypeqa, kinsa sipasas Bibliamanta yachakuyta munanku. Chaywanpis, kay wata tukukuykama wajkunamanwan yachachinaykipaj niña tiempoyoj kasqaykirayku suyakunankuta nini’, nispa. ¡Mana creenaypaj jina karqa! Sandraqa ashkha runas Jehovamanta yachakuyta munasqankurayku, suyakunankuta nerqa. Tiyakorqani chaypitaj, Bibliamanta yachakuyta munajta ni ujllatapis tariyta atejchu kani. Chay kuti chay warmej wasinpi kashaspa, chay llajtitapi tiyakoj runasta mayta yanapayta munarqani. Chayrayku, pisi tiemponman jatun llajtamanta Sandra sirvisharqa chay llajtitaman riporqani.”\n¿Imaynataj Rubiata rerqa? Pay nin: “Iskay killallapi 15 runasmanña Bibliamanta yachachisharqani. Mana creenapaj jina kajtinpis, pisi tiemponman noqatapis yachakuyta munajkuna suyanawanku karqa”.\nDiegoqa (3) 20 wata kurajniyoj. Payqa, Brasilpa uranejninpi Prudentópolis nisqa llajtitapi sirvej precursoresta waturej rerqa. Chayman risqanqa willayninpi tʼukuricherqa. Pay nin: “Qotuchakuyniypeqa, willanaypaj mana kallpachakojchu kani, killantinpitaj pisi horasllata willaj kani. Chaywanpis, chay precursoreswan kaspa, sumaj risqanta uyarispa ima, noqamanta nisqaqa may kusisqa kashasqankuta sutʼita repararqani. May kusisqasta rikuspataj kayta nikorqani. ‘¡Paykuna jina kayta munayman!’”, nispa. Diegoqa wasinman kutispa precursor kayta qallarerqa.\nQanrí, ¿joven hermanollatajchu kanki? Willayman, tantakuykunaman ima rispapis, ¿Diego jinallatajchu wakin kuti willaspa mana kusiyta tarinki? Jina kajtenqa, ichapis kausayniykipi wakin imasta tijrachiwaj, ajinamanta pisi willajkunalla tiyan chayman ripuspa kusisqa kanaykipaj. Ichapis tukuy ima patapi kausaytaqa mana saqeyta atillankichu. Chaywanpis qan jina jovenesqa, chayta ruwanku. Paykunaqa Jehovata astawan sirvinankurayku, imatachus tariyta chayri ruwayta munasqankuta mana manchikuspa saqenku. Brunomanta parlarina.\n¿MUSICOCHU CHAYRI WILLAJCHU?\nBrunoqa (4) pichus kunan 28 watasniyojña, tocayta yachakunanpaj may rejsisqa escuelaman yaykorqa. Payqa tocajkunaj directornin kayta munarqa. May sumajta ñauparisqanraykutaj, ashkha kutispi tocajkunata tocachinanpaj wajyarisqa karqa. ¡Sumajchá rinman karqa! Chaywanpis pay nin: “Imapis faltawanman jina karqa. Jehovaman kausayniyta qospapis mana tukuy atisqaytachu ruwashasqayta yacharqani, chaytaj mayta llakichiwarqa. Imaynachus kashasqayta Jehovaman willakorqani, unaytaña payta yupaychaj hermanoswantaj parlarerqani. Sumajta tʼukurispa, willayta ñaupajman kausayniypi churanayta nerqani. Yachakushasqayta saqepuspataj, willajkuna pisilla kanku chayman riporqani”. ¿Allintachu ruwarqa?\nBrunoqa Guapiara llajtitaman riporqa, mayqenchus São Paulomanta 260 kilometrospi jina kashan, chaypitaj 7.000 runas tiyakunku. Chaypeqa tukuy imapis waj jina karqa, pay nin: “Waseqa juchʼuysitu karqa, chantapis heladera, tele, Internet ima mana karqachu. Chaywanpis, fruta sachʼas huerta kapuwarqa, chayqa mana wasiypi kapuwajchu”. Brunoqa juchʼuy qotuchakuypi sirverqa. Semanapi uj kutitataj bolsonninman publicacionesta, mikhunata, ujyanata ima churaykuspa, motonpi karu llajtitaman willaj rej, chay lugarpeqa sumaj willaykunata ni jaykʼaj runas uyarisqankuchu. Pay nin: “Chunka pusajniyoj runasmanpuni Bibliamanta yachachej kani. Chay runas kausayninkuta tijrachisqankuta rikoyqa, may sumaj karqa. Ajinamanta, imachus faltawasqanta tarisqayta reparakorqani: Arí, Jehovata sirviyta ñaupajman churaspa kusiyta tarini. Ni imapis ajinata kusichiwanmanchu karqa”. ¿Imawantaj Bruno Guapiarapi kausakoj? Pay asirispa nin: “Guitarrata tocayta yachachispa”. Rikunchej jina Brunoqa, ¡musicollapuni kakushan!\nMarianaj (5) kausaynenqa Brunoj kausayninman rijchʼakorqa. Marianaqa niraj 30 watasniyojchu, abogada jina llankʼaspataj sumajta ganakoj. Chaywanpis mana kusisqachu kausakoj. Pay nin: “Kausayneyqa ‘wayrata japʼiyta munay jinalla’ karqa” (Ecl. 1:17). Ashkha hermanos, precursora kananta nerqanku. Marianataj allinta tʼukurispa kinsa amigasninwan, Biancawan (6) Carolinewan (7) Julianawan (8) ima, Barra do Bugres nisqa llajtitaman uj qotuchakuyta yanapaj riporqanku. Chaytaj Boliviaj qayllanpi kashan, wasinkumantataj may chhika kilometrospi. ¿Imataj karqa?\nMariana nin: “Noqaqa kinsa killallapaj rerqani. Kutinpunayña kajtintaj, 15 runasman Bibliamanta yachachisharqani, chay runastaj ñauparinankupaj maytaraj yanapata necesitarqanku. ¿Imaynatataj ripunayña kasqanta niyman karqari? Mana aterqanichu. Chayrayku qhepakunallay karqa”. Payqa kinsantin amigasninwan qhepakorqa. Kunanqa Mariana aswan kusisqa kashan. Pay nin: “Jehová noqanejta runasta yanapasqanta, chantapis tiempoyta, kallpaytawan allin ruwaykunapaj churashasqayta yachaspa, sonqoy tʼikarin”. Caroline imaynachus sientekusqankumanta nin: “Jehovata sirvinaypaj tukuy atisqayta ruwaspa, sapa tuta sonqo juntʼasqa puñuykukuni. Bibliamanta yachachishani chay runasta yanapanaypaj astawan kallpachakuni, ñauparisqankuta rikuytaj, may sumaj. Bibliaqa ‘qhawaychej, yachaychejtaj Tata Diosqa kʼacha kasqanta’ nispa nin. Chaytaj jinapuni kasqanta rikuni” (Sal. 34:8).\nArí, Jehovaqa maytachá kusikun, Jallpʼantinmanta astawan jóvenes karu lugaresman Reinomanta sumaj willaykunata willaj tukuy sonqo ripusqankuta rikuspa (Sal. 110:3; Pro. 27:11). Chay jovenesqa ajinata ruwasqankurayku, may chhika bendicionesta japʼinku (Pro. 10:22).\n“Ni ima pisiwaykuchu”\nJoão Paulowan warmin Noemiwan pisi willajkunalla tiyan chayman ripuyta munasqankuta nejtinku, mana tukuychu kusikorqanku. Qotuchakuymanta wakin hermanos jinata nerqanku: “Juchʼuy llajtitaman ripojtiykichejqa, qolqe pisisonqachej”, “¿imapajtaj riyta munankichej qotuchakuypi may chhika ruwana kashajtinri?”. João Paulo nin: “Allinniykuta munaspa chayta niwajtiykupis, sonqoykuta nanachiwarqayku”. Willajkuna necesitakun chaypi watastaña sirvisqankumanta, João Paulowan Noemiwanqa chayta ruwayta ajllasqankumanta mayta kusikunku. João Paulo nin: “Kayman chayamusqaykumantapacha ni ima pisiwaykuchu. Ni jaykʼaj jinataj ashkha bendicionesta japʼiyku”. Noemí nin: “Kallpachakusqaykoqa mana qhasipajchu karqa”.\nJuchʼuy llajtitapi qolqeta ganakoyqa mana atikullanchu. ¿Imawantaj karusman willaj ripojkuna kausakunku? Imallatapis ruwaspa. Wakenqa, inglesta chayri waj qalluta yachachispa, wawasman wasinkupi yachachispa, siraspa, wasista pintaspa chayri astawan willanankupaj jina imallamantapis llankʼaspa. Tukuyninkutaj yachanku, ajinata kallpachakusqankumanta bendicionesqa may chhika kasqanta.\nMana llakiywan atipachikunkuchu\nTiago nin: “Waj qotuchakuyman chayaspa llakisqa kasharqani. Chantapis, chay llajtitapeqa pisi willajkunalla karqa, nitaj imapis kusirikunapaj karqachu. Chayrayku ripuy ripuy chayawaj. Mana jinallapuni qhepakunaypaj imatapis ruwanayta yachasqayrayku, hermanosta astawan rejsinayta nikorqani. Chaytaj, ¡mayta yanapawarqa! Wajkunawan sumajta masichakuspa wasiypipis kashayman jina kusisqa karqani”.\nDiospaj astawan llankʼayta munanku Hermanospa kausayninkumanta\nWajman apachinapaj Wajman apachinapaj Tukuy sonqo ruwarqanku Brasilpi\nLlakiykunata mana manchachikuspa atipana\n¿Imayna yuyaytataj rikuchinki?\nCRISTIANOSPA KAUSAYNINKUMANTA Sojta chunka watastaña amigos kanku\nDiosta kasukuy jurasqanwantaj yanapachikunki\nArí nisqaykichejta juntʼaychejpuni\n“Juchʼuy wawaspis” sonqochanku\nQhelqasqapi Computadorapaj publicacionesta uraqachiy TORREMANTA QHAWAJ (CONGREGACIONPAJ) Octubre de 2012\nAudio Uyarinapaj grabacionesta uraqachinapaj TORREMANTA QHAWAJ (CONGREGACIONPAJ) Octubre de 2012\nWajman apachinapaj Wajman apachinapaj TORREMANTA QHAWAJ (CONGREGACIONPAJ) Octubre de 2012\nTORREMANTA QHAWAJ (CONGREGACIONPAJ) Octubre de 2012\nTukuy sonqo ruwarqanku Myanmarpi